El teritorio el xé cresùo ai ténpi dei Romani (a Lio Pìcoło i xé vegnudi fora daspò scavi i resti de un moxaico de na viła romana) e soratuto 'ntel'Alto Medioevo, có 'nte ła Laguna nord i xé nasùi inportanti séntri come Torseo, Amiana e Costansiaco. El canbiar de łe condision ambientałi e l'afermasion de Venesia i ga portà sti posti a na decadénsa 'ntei sècołi daspò; ła xona ła xé ga fata piena de pałui e małaria e i ga recuperà durante łe più resénti bonìfeghe che łe ga avùo come conseguénsa ła fondasion dei paéxi de ancuo. Testimoniansa de sta roba ła xé ła prexénsa de ła paroła Ca' in numeróxi topònimi, tèrmene chel èndega na tegnùa agrìcoła. Anca el scavo del canal Cavałin (ancuo canal Cason), chel xé stà bon a cołigar ła Laguna al Piave, el ga contribuìo a megiorar sta xona.